La Bibia piemontèisa/Testament Vej/Salm/Salm 118


Ij Salm

118. Ringrassié Nosgnor, përchè chiel a l'é brav! 

 L'autor a ringrassia Nosgnor për la salvëssa ch'a l'ha daje e a cissa d'àutri a fé l'istess'.

Ringrassié Nosgnor, përchè chiel a l'é brav! Sò amor fedel a dura për sèmper! Che Israel a disa: "Sò amor fedel a dura për sèmper"! Che ij dissendent d'Aron, ij sacerdòt, a diso: "Sò amor fedel a dura për sèmper"! Che tuti coj ch'a l'han timor ëd Nosgnor a 'rpeto: "Sò amor fedel a dura për sèmper"!

Ant ël pì bel mes dël perìcol i l'hai 'nvocà Nosgnor e chiel a l'ha rëspondume. Adess i son lìber. Nosgnor a l'é da mia part, I l'hai gnun-a tëmma. Còsa podrìo-ne mai feme la gent? Eh, Nosgnor a l'é da mia part, chiel am giutrà: i vardrai coj ch'am veulo mal con në sguard ëd trionf.

A l'é mej trové sosta an Nosgnor che fidesse dla gent. A l'é mej trové n'arfugi an Nosgnor che fidesse dij prinsi. Combin che dle nassion nemise a l'avèisso anserciame, i l'hai tute butaje 'n derota con l'autorità ëd Nosgnor. Eh, a l'han anserciame e tacame da tute le diression, ma i l'hai tute butaje 'n derota con l'autorità ‘d Nosgnor. A l'han gitame tut d'antorn tanme në scòp d'avìje; a l'han anfiamasse contra 'd mi tanme n'incendi furios, ma i l'hai butaje tute 'n derota con l'autorità 'd Nosgnor. Ij mè nemis a l'han tentà 'd tut mach për masseme, ma Nosgnor a l'ha giutame e i në son surtì fòra.

Nosgnor a l'é mia fòrsa e mè cant ëd trionf: a l'é chiel ch'a l'ha dame vitòria. Canson ëd gòj e 'd vitòria a son cantà 'nt ël camp ëd coj ch'a son da la part ëd Nosgnor. Nosgnor, con sò brass fòrt ëd la drita a l'ha fàit ëd còse gloriose! Ël brass fòrt ëd Nosgnor a l'é alvasse an trionf. Nosgnor, con sò brass fòrt ëd la drita a l'ha fàit ëd còse gloriose! I meuirai pa, i vivrai për conté lòn che Nosgnor a l'ha fàit. A l'é vera che Nosgnor a l'ha castigame sever, ma a l'ha nen fame meuire.

Deurbime le pòrte da 'ndoa ch'a passo ij giust, e mi i intrerai për ringrassié Nosgnor. Cole pòrte-là a men-o a la presensa 'd Nosgnor, e ij giust a-i passo travers. It ringrassio përchè ti 't l'has ëscotà mia preghiera e 't l'has dame vitòria.

La pera che ij murador a l'avìo scartà a l'é dventà la pì amportanta. Costa-sì a l'é l'euvra 'd Nosgnor e a l'é magnìfica da vardesse. Sto-sì a l'é 'l di che Nosgnor a l'ha fàit: arlegromse e foma festa! Ah, Nosgnor, dane la salvëssa! Ah, Nosgnor, dane la vitòria! Ch'a sia benedì col ch'a ven ant ël nòm ëd Nosgnor! I l'oma benedite da la ca 'd Nosgnor! Nosgnor a l'é Dé: chiel a splendriss dal cel. Porté la bestia da sacrifiché e gropela a l'autar. Ti 't ses mè Dé e mi it laudrai! Ti 't ses mè Dé e mi it esaltrai! Ringrassié Nosgnor përchè chiel a l'é brav! Sò amor fedel a dura për sèmper!

Nòte 

Testament Vej
Salm
Bibia